**Ludas Községi Önkormányzat Képviselő-testületének**

**14/2020. (XI.28.) önkormányzati rendelete**

**a helyi közművelődési feladatok ellátásáról**

Ludas Községi Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

**1. Általános rendelkezések**

1.§.

A rendelet célja, hogy Ludas község lakoságának és közösségeinek művelődési és kulturális szükségletei, valamint helyi adottságok és lehetőségek figyelembevételével meghatározza a Ludas Községi Önkormányzat által ellátandó közművelődési alapszolgáltatásokat, azok ellátási formáját, módját és mértékét.

2.§.

A rendelet hatálya Ludas Községi Önkormányzat (továbbiakban önkormányzat) közigazgatási területén lévő közösségi színtérre, működtetőire, és alkalmazottjaira, valamint a közművelődési tevékenység megvalósításában résztvevőkre tejed ki.

**2. A közművelődési alapszolgáltatások meghatározása**

3.§.

Az önkormányzat a helyi sajátosságok és a rendelkezésre álló anyagi lehetőségei figyelembevételével az alábbi közművelődési alapszolgáltatásokat látja el:

1. a település minden lakosának biztosítja a művelődéshez, a kultúrához való hozzáférés jogát és lehetőségét,
2. elősegíti kulturális közösségek létrejöttét, támogatja működésüket és fejlődésüket,
3. a közművelődési tevékenységek és a művelődő közösségek számára helyszínt biztosít,
4. fejleszti a közösségi és társadalmi részvételt,
5. biztosítja a hagyományos közösségi kulturális értékek megőrzését.

4.§.

Az önkormányzat a 3.§-ban meghatározott alapszolgáltatásokat a következő feladatok ellátásával biztosítja:

1. a nemzeti ünnepeket a helyi közösség bevonásával és részvételével rendezi meg, azokhoz közösségi teret biztosít,
2. támogatja a kulturális, közművelődési tevékenységet végző helyi közösségeket, civil szervezeteket elősegíti fejlődésüket,
3. támogatja a hagyományos közösségi kulturális értékek átörökítését, a települési hagyományok őrzését, bemutatását,
4. támogatja a közösségfejlesztési programok lebonyolítását,
5. feltételeket biztosít a szabadidő kulturális célú eltöltéséhez, valamint a kulturált szórakozáshoz,
6. támogatja a helyi gyermekekből álló óvodai, iskolai csoportok fellépését rendezvényeken.

**3. A közművelődési feladatok ellátásának szervezeti keretei**

5.§.

Az önkormányzat a közművelődési alapszolgáltatásai ellátásának keretében a helyi közművelődés támogatását az alábbiak szerint biztosítja:

1. a Bródy Sándor Megyei és Városi Könyvtárral (3300 Eger, Kossuth Lajos u. 16.) kötött megállapodás alapján könyvtári szolgáltatás fenntartásával,
2. a közművelődési feladatok központi költségvetési támogatásból és önkormányzati saját bevételekből való finanszírozásával,
3. költségvetési lehetőségei függvényében kulturális rendezvények, szervezetek támogatásával,
4. pályázati lehetőségek kihasználásával és az ehhez szükséges önrész rendelkezésre bocsátásával.

6. §

Az önkormányzat 3274 Ludas, Vasút út 2. szám alatt közgyűjteményt tart fenn és működtet.

**4. A közművelődési feladatok ellátásának finanszírozása**

7. §

(1) A közművelődési feladatok ellátásának finanszírozása és forrásai a következők:  
     a) központi költségvetési támogatás,  
     b) önkormányzati költségvetési forrás,

d) pályázati úton elnyerhető támogatás.

(2) Az önkormányzat a közművelődési feladatok ellátásához biztosítja a szükséges személyi, szakképzettségi és tárgyi feltételeket. A feladatok ellátásának mértékét a képviselő-testület a mindenkori költségvetési lehetőségek ismeretében határozza meg.

**5. A közművelődésben együttműködő partnerek**

8. §

Az önkormányzat közművelődési tevékenységének ellátásában együttműködik minden természetes személlyel és társadalmi szervezettel, akik e rendeletben meghatározott célok és feladatok ellátásában segítik, különösen:

1. a településen működő köznevelési intézményekkel,
2. közművelődési tevékenységet folytató társadalmi és egyházi szervezetekkel,
3. Bródy Sándor Megyei és Városi Könyvtárral.

**6. Zárórendelkezés**

9. §

A rendelet kihirdetését követő napon lép hatályba.

Ludas, 2020. október 27.

Vargáné Csengeri Mónika                                                 Forgó Istvánné

polgármester                                                                         jegyző

Kihirdetve:

2020. október 28.

Forgó Istvánné jegyző